b"\n_START_ARTICLE_\nBega d'Andenne\n_START_SECTION_\nBiografia\n_START_PARAGRAPH_\nEs va casar amb Ansegisel, fill d'Arnulf de Metz, amb qui va tenir tres fills: Pip\xc3\xad d'H\xc3\xa9ristal, Grim\xc3\xb3 (arquebisbe de Rouen) i Clotilde o Clotilde Doda d'Heristal, que es va casar amb Teodoric III. El comte Mart\xc3\xad i Mart\xc3\xad de Laon ja no s\xc3\xb3n considerats en l'actualitat fills seus._NEWLINE_La Vita Beggae, del segle XI, explica que Ansegisel fou assassinat al castell de Ch\xc3\xa8vremont (prop de Lieja) per un noble austrasi\xc3\xa0 de nom God\xc3\xad o Gundo\xc3\xad al que havia criat com un fill; no es d\xc3\xb3na la data d'aquest esdeveniment per\xc3\xb2 fou posterior al 648 (una acta de les abadies de Stavelot i Malm\xc3\xa9dy l'esmenta com a viu) i anterior al 691 (quan Begga, v\xc3\xaddua, es va retirar a Andennes), 680 (Pip\xc3\xad el Jove ja era un dels principals caps austrasians) o 669 (si s'identifica a l'assass\xc3\xad amb un Gundo\xc3\xad qui va esdevenir aleshores duc d'Austr\xc3\xa0sia). Aquest Gundo\xc3\xad podria ser parent d'Ot\xc3\xb3, majordom de palau d'Austr\xc3\xa0sia, predecessor i enemic de Grimoald. Christian Settipani veu en aquesta mort una venjan\xc3\xa7a de la fam\xc3\xadlia d'Ot\xc3\xb3 a la mort d'aquest el 643, venjan\xc3\xa7a que fou possible a la mort de Khildebert l'Adoptat el 662. _NEWLINE_Ja v\xc3\xaddua, Begga va decidir consagrar-se a D\xc3\xa9u; va anar a l'abadia de Nivelles, fundada per la seva mare, i el 691, amb perm\xc3\xads de l'abadesa Agn\xc3\xa8s, va conv\xc3\xa8ncer algunes monges perqu\xc3\xa8 la seguissin i va fundar el monestir d'Andenne (actual prov\xc3\xadncia de Namur, B\xc3\xa8lgica), del que fou abadessa i on va morir dos anys m\xc3\xa9s tard, el 17 de desembre de 693.\n_START_SECTION_\nVeneraci\xc3\xb3\n_START_PARAGRAPH_\nHi fou sebollida i amb el temps el convent va ser anomenat en honor seu com a Col\xc2\xb7legiata de Santa Begga. \xc3\x89s la patrona de la vila i la seva festa \xc3\xa9s el 7 de juliol (dia del trasllat de les rel\xc3\xadquies) i el 17 de desembre (dia de la seva mort). Hi ha qui pensa que les comunitats de beguines tenen el seu origen i nom en Santa Begga, i l'esgl\xc3\xa9sia de Lier (B\xc3\xa8lgica) t\xc3\xa9 una est\xc3\xa0tua seva amb la inscripci\xc3\xb3: Santa Begga, la nostra fundadora"